Uredba Komisije (EGS) št. 86/93

z dne 19. januarja 1993

o podrobnih pravilih za izvajanje Uredbe Sveta (EGS) št. 2077/92 o medpanožnih organizacijah in sporazumih v tobačnem sektorju

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 2077/92 z dne 30. junija 1992 o medpanožnih organizacijah in sporazumih v tobačnem sektorju [1] in zlasti člena 12 Uredbe,

ker mora medpanožna organizacija, da bi bila dovolj reprezentativna za regijo, ki jo obsega, pokrivati najmanj eno tretjino količin, ki jih proizvedejo, predelajo ali kupijo člani vsake od panog; ker mora zaradi izogibanja neuravnoteženosti med regijami, če posluje v več regijah, izpolnjevati ta pogoj v vseh regijah;

ker je treba opredeliti, da trgovanje s tobakom zajema poleg poslov tobačnih trgovcev neposredne nakupe tobaka v balah od njegovih končnih uporabnikov;

ker je treba opredeliti podatke, ki jih morajo medpanožne organizacije zagotoviti Komisiji, kadar je ta pristojna za njihovo priznanje;

ker odvzem priznanja na splošno velja od trenutka, ko pogoji za priznanje niso več izpolnjeni; ker naj bi bilo vendar omogočeno, da bi bila veljavnost odvzema za nazaj omejena glede na okoliščine;

ker je treba opredeliti, da je najmanjša stopnja reprezentativnosti medpanožnih organizacij, ki poslujejo v več regijah, enaka, kakor je določena za regijske krovne organizacije;

ker morajo biti članarine, naložene nečlanom po členih 9(7) ali 10(1) Uredbe (EGS) št. 2077/92, določene na trdni in dokazljivi podlagi;

ker so ukrepi, predvideni s to uredbo, skladni z mnenjem Upravljalnega odbora za tobak,

SPREJELA NASLEDNJO UREDBO:

Člen 1

Medpanožna organizacija se šteje za reprezentativno na regionalni ravni za namene člena 3(1)(b) Uredbe (EGS) št. 2077/92, če pokriva najmanj eno tretjino proizvedenih, predelanih ali kupljenih količin članov vsake panoge, ki jih obsega, ki se ukvarjajo s proizvodnjo ali prvo predelavo ali trgovanjem s tobakom ali skupinami sort tobaka, zajetih v dejavnostih organizacije.

Če organizacija posluje v več regijah ali v vsej Skupnosti, mora izpolnjevati navedene pogoje na vsakem zadevnem območju.

Trgovanje s tobakom vključuje izdelovanje tobačnih proizvodov.

Člen 2

V skladu s členom 4 Uredbe (EGS) št. 2077/92 vložijo medpanožne organizacije, ki poslujejo na ozemlju več držav članic ali njihovih delih ali po vsej Skupnosti, zahtevek za priznanje pri Komisiji skupaj z dokumenti, iz katerih je razvidno

- da izvajajo več ukrepov izmed tistih, navedenih v členu 3 navedene uredbe,

- geografska razmejitev območja njihovih dejavnosti,

- da so bile ustanovljene po zakonodaji države članice ali zakonodaji Skupnosti,

- da izpolnjujejo pogoje reprezentativnosti, navedene v členu 1.

Medpanožne organizacije predložijo Komisiji vse druge dokumente in podatke, potrebne za določitev področja njihovih dejavnosti.

Člen 3

Odvzem priznanja skladno s členoma 3(3) ali 4(3) Uredbe (EGS) št. 2077/92 velja od trenutka, ko niso več izpolnjeni pogoji za priznanje.

Sklep za odvzem priznanja pa lahko velja omejeno glede na razloge za odvzem in dejanja, ki so se zgodila.

Člen 4

Za namene uporabe drugega pododstavka člena 8(1) Uredbe (EGS) št. 2077/92, kjer je predlagana razširitev medregionalnega obsega, morajo zadevne medpanožne organizacije predstavljati v vsaki od regij in za vsako zadevno panogo najmanj dve tretjini zadevne proizvodnje in/ali trgovine.

Člen 5

Kadar medpanožna organizacija zahteva, da posamezniki ali skupine, ki niso člani, plačajo članarino po členih 9(7) ali 10(1) Uredbe (EGS) št. 2077/92, sporoči organizacija državi članici ali Komisiji, kakor je ustrezno, vse podatke, ki so potrebni za določitev zahtevane članarine. Država članica ali Komisija lahko opravi kakršenkoli pregled organizacije, za katerega meni, da je potreben.

Člen 6

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. januarja 1993

Za Komisijo

René Steichen

Član Komisije

[1] UL L 215, 30.7.1992, str. 80.

--------------------------------------------------